༄༅།།བཀའ་གདམས་ཀྱི་སྐྱེས་བུ་དམ་པ་རིམ་པར་བྱོན་པ་རྣམས་ཀྱི་མཛད་སྤྱོད་སྤྱིའི་སྡོམ་ནི།ཆོས་འབྱུང་གསལ་བའི་སྒྲོན་མེ་ལས།གང་ཟག་ཕུན་སུམ་ཚོགས་པ་ནི།དགེ་བཤེས་སྟོན་པ་ནས་ཉ་བར་བརྒྱུད་དེ་མི་བརྒྱུད་བཟང་ཞིང་བརྟན་ལ།སྙོམས་ཤིང་དཀྱེལ་ཆེ་བའི་ངང་ནས་གྲུབ་མཐའ་དང་རྣམ་ཐར་གཞན་དང་མི་མཐུན་པ་མེད་ལ་མ་འདྲེས་པ་དང་།སེམས་ཅན་སུ་དང་ཡང་བསྲེ་སླད་ཆུང་ལ།ཐམས་ཅད་ལ་ཕན་སེམས་ཆེ་བ་དང་།མས་འཛེག་གིས་སློབ་ལ་ལྟ་བ་མཐོ་བ་དང་།སྡུག་ན་སྐད་ངན་མི་འདོན་ཞིང་སྐྱིད་ན་སྐྱོ་ཤས་ཆེ་བ་དང་།བློ་སྦྱོང་ཐམས་ཅད་མངོན་ཚན་ཆུང་ལ་དོན་གྱི་ས་ཆོད་ཆེ་བ་དང་།ངན་ངོན་གྱིས་འཚོ་ལ་བཟང་རྒུ་ལ་སྤྱོད་ཀྱང་མི་གཡེང་བ་དང་།གོ་གསལ་ལ་གཏིང་མི་རྟོགས་པ་དང་།འགྲོགས་བདེ་ལ་མིག་སུས་ཀྱང་མི་ཁེངས་པ་དང་།བཀུར་བར་ཡང་ཞིང་ལྗིད་ཆེ་བ་དང་།སྙན་ངག་ཤས་ཆུང་ལ་ཆོས་སྐད་ལ་བརྟེན་པ་དང་།བརྒལ་ལན་དང་ཟེར་སྒྲོས་ཉུང་ལ་དོན་གཏན་ལ་ཕེབས་པ་དང་།གཤགས་རལ་དང་ཟུར་ཟ་ཉུང་ལ་དོན་རྣ་བར་སྐྱེལ་མཁས་པ་དང་།གཞུང་ལུགས་ཐམས་ཅད་མ་འདྲེས་ལ་འགལ་བ་མེད་པར་སྟོན་པ་དང་།མན་ངག་གི་རྒྱབ་བརྟེན་སྡེ་སྣོད་ལ་བྱེད་ཅིང་མན་ངག་ལ་སྦྱོར་ལམ་རྣམ་བཞིར་སེམས་པ་དང་།ཆོས་དང་གང་ཟག་ལ་ཉེས་པ་མི་བརྗོད་ཅིང་སྡིག་གྲོགས་ལ་མི་ཉམ་པ་དང་།རིག་པ་དང་མན་ངག་གི་རྣམ་གྲངས་མང་པོ་མི་ཟློས་ཤིང་ཤེས་བྱ་ཐམས་ཅད་ལ་བྱང་ཆེ་བ་དང་།སྡེ་དགོན་ལ་ཕྱོགས་རིས་མི་བྱེད་ཅིང་དད་ལྡན་ལ་དགྱེས་པ་དང་།བླ་མ་སངས་རྒྱས་སུ་ཤེས་ཤིང་གྲོགས་ལ་དག་སྣང་ཆེ་བ་དང་།རྩེ་རེག་དང་དམ་དོག་ཆེ་ཡང་འཛིན་ཆགས་ཆུང་བ་དང་།རྟག་ཏུ་དཔྱད་བདར་བྱེད་ཅིང་ཕྱིར་རྗེས་སུ་བལྟ་བ་དང་།དམན་ས་བཟུང་ནས་བསྟན་པ་མཐའ་དག་གི་བདག་པོ་མཛད་པ་དང་།འཇིག་རྟེན་གྱི་བྱ་བ་ངན་པ་སྤངས་ནས་སྡེ་སྣོད་ལ་རྫོགས་པར་སློབ་པའི་སྐྱེས་བུ་ཆེན་པོ་སྔར་ཇི་སྙེད་བསྟན་པ་རྣམས་སོ།།རྣམ་པར་ཐར་པ་དེ་དག་དང་ལྡན་པ་ཇོ་བོ་བཀའ་གདམས་པ་ཞེས་ཀྱང་བྱ།ལྷ་ཆོས་བདུན་ལྡན་ཞེས་ཀྱང་བྱ།དྲང་སྲོང་ཆེན་པོའི་བཀའ་བརྒྱུད་ཅེས་ཀྱང་བྱ་སྟེ།དེ་ལྟ་བུའི་མཛད་སྤྱོད་ཀྱི་རྗེས་སུ་འབྲང་ཞིང་སྙིང་ཐག་པ་ནས་ལྷུར་ལེན་པར་བྱའོ།།ཞེས་གསུངས་པ་འདི་དག་ལ་ཞིབ་ཏུ་བསམས་ན་རེ་རེ་ལའང་གོ་རྒྱུ་ཆེན་པོ་རེ་ཡོད་པར་འདུག་གོ།པོ་ཏོ་བ་ཡབ་སྲས་ཀྱི་མཛད་སྤྱོད་ཀྱི་སྡོམ་ཚིག་རྣམ་ཐར་མཛེས་པའི་པདྨོ་ལས་འབྱུང་བ་ཡང་བཀའ་གདམས་པ་ཐུན་མོང་གི་མཛད་སྤྱོད་ཡིན་པས།ཤིན་ཏུ་ངོ་མཚར་བ་མཆིས་ཀྱང་འདིར་མང་དོགས་ནས་མ་བཀོད་པས་ཆོས་འབྱུང་གསལ་སྒྲོན་སོགས་ལས་ཤེས་པར་བགྱིས་ཏེ་དད་པ་བསྒོམ་ཞིང་སྨོན་པའི་གནས་སུ་བྱའོ།།